АҞӘА, жәабран 8 – Sputnik. Иҳаҩсыз уахыки-ҽнаки рыла COVID-19 рылоу ирыламу аилкааразы 298-ҩык атестқәа рзыҟаҵан, урҭ рахьтә 18-ҩык акоронавирус рцәа ишалаз аадырԥшит, абри атәы аанацҳауеит Ауааԥсыра COVID-19 рацәыхьчаразы аоперативтә штаб.
Ариабжьарак Аԥсны акоронавирус злаз хҩык апациентцәа рыԥсҭазаара иалҵит.
Жәабран 6, 7 рзы Аҟәатәи аинфекциатә хәышәтәырҭаҿы рыԥсҭазаара иалҵит ҩыџьа аҳәса, 1951, 1941 шықәсқәа рзы ииз. Урҭ рыҩџьагьы акоронавирустә инфекциа ҿыц адиагноз рзышьақәыргылан. Гәдоуҭатәи аковид-хәышәтәырҭаҿы жәабран 8 рзы иԥсҭазаара далҵит адиагноз акоронавирустә инфекциа ҿыц ззышьақәыргылаз 1952 шықәсазы ииз апациент.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 98-ҩык, урҭ рахьтә 87-ҩык акоронавирус адиагноз рзышьақәыргылоуп, рҭагылазаашьа бааԥсуп 28-ҩык, ибжьаратәуп - 49-ҩык.
Аҟәатәи аинфекциатә хәышәтәырҭаҿы ирхәышәтәуеит акоронавирус зцәа иалоу 36-ҩык апациентцәа, Очамчыра ирхәышәтәуеит 12-ҩык, Тҟәарчалтәи ахәышәтәырҭаҿы - 7-ҩык, Гагратәи ахәышәтәырҭаҿы - 32-ҩык, Аҟәатәи амобилтә госпиталь аҟны ишьҭоуп акоронавирус зыдбалоу 24-ҩык апациентцәа.
Ауааԥсыра COVID-19 рацәыхьчаразы аоперативтә штаб ажәлар рахь ааԥхьара ҟанаҵоит ачымазара ҿкы рымкырц азы иахәҭоу аԥҟарақәа зегьы ирықәныҟәаларц.
Акоронавирус иазку ажәабжьқәа зегьы шәрыԥхьар ҟалоит абра>>